**Duris oficialiai atvėrė „Hero“: erdvė žmonių gerovei, kūrybai ir idėjoms**

**Ketvirtadienio vakarą Vilniuje duris oficialiai atvėrė naujausias sostinės verslo centras „Hero“. Į iškilmingą šventinį renginį susirinko daugybė žmonių, tarp kurių buvo politikų, verslo lyderių, valstybinių institucijų ir kultūros atstovų.**

Sveikindamas į renginį susirinkusius svečius, „Hero“ stačiusios bendrovės „Realco“ vadovas Julius Dovidonis pasakojo, kad prieš septynerius metus kartu su komanda buvo išsikeltas ambicingas tikslas sukurti tokį verslo centrą, kuris būtų ne vien kvadratiniai metrai ir pažangiausios techninės specifikacijos, o kur kas daugiau.

„Iš pat pradžių nusprendėme, kad šio verslo dėmesio centre bus žmogus – jo savijauta, sveikata ir kūrybiškumas. Dar prieš mėnesį šis pastatas ir tebuvo pastatu – darbai buvo baigti, bet jame dar nebuvo gyvybės. Šįvakar verslo centras iš tiesų užgimė ir pradėjo tikrąjį gyvenimą. Jį suteikėte visi jūs, šiandien esantys čia – jūsų emocijos, idėjos ir kūrybiškumas“, – džiaugėsi J. Dovidonis.

**Kultūros erdvė**

Renginyje dalyvavusi kultūros ministrė Vaida Aleknavičienė sakė, kad nauja įspūdinga erdvė centriniame sostinės verslo rajone yra puikus pavyzdys, ką kartu gali sukurti verslas, kultūra ir menas. Susirinkusius ji pasveikino Mikalojaus Konstantino Čiurlionio žodžiais.

„Reikia turėti vidinės šviesos, kad galėtume tamsybėse ant kelio stovintiems šviesti. Ir kad jie, tą šviesą pamatę, galėtų eiti savo keliu ir tą šviesą jau skleistų kitiems“, – kalbėjo naujoji kultūros ministrė, palinkėdama, kad naujajame verslo centre šios šviesos taip pat netrūktų bei gimtų tik pačios gražiausios idėjos.

Idėjų bei naujų minčių „Hero“ centre nuolat kels dvi lietuvių menininko Vlado Suncovo instaliacijos ir du didžiuliai latvių tapytojos Sandros Strėlės paveikslai.

Tačiau kultūros bei meno netrūko ir atidarymo metu: vakaro svečiai galėjo gėrėtis Kauno šokio teatro „Aura“ šokėjų pasirodymu ir Monikos Liu koncertu. Kartu buvo atidaryta ir jubiliejinė, 70-oji „World Press Photo“ paroda, kurią verslo centre bus galima apžiūrėti tris savaites, iki gruodžio 5 dienos.

**Prestižinė paroda prestižinėje erdvėje**

Parodą organizavusios „15min grupės“ rinkodaros vadovė Gabrielė Burbienė priminė, jog ši paroda atspindi ir pabrėžia vieną pagrindinių žurnalistikos bruožų – svarbių momentų fiksavimą, nepatogių klausimų iškėlimą ir nuolatines tiesos paieškas.

Padėkojusi tiek visiems, prisidėjusiems prie parodos organizavimo, tiek šiai parodai erdvę suteikusiam verslo centrui „Hero“, G. Burbienė pakvietė visus susirinkusius matyti daugiau, mąstyti giliau, jausti nuoširdžiau.

„Labai simboliška, kad duris atveriame su „World Press Photo“ paroda. Jos dėmesio centre yra žmogus, jo išgyvenimai, viltis, drąsa – būtent apie tai ir yra verslo centras „Hero“. Šis projektas pareikalavo daug kantrybės, kruopštumo ir dėmesio. Netrūko ir iššūkių, bet visuomet laikėmės savo nustatytos krypties ir dabar turime rezultatą, kuris bus reikšmingas ne tik mums, kaip bendrovei, bet, tikiu, ir bendrai visam miestui“, – kalbėjo J. Dovidonis.

Padėkojęs projekto komandai, partneriams, akcininkams, projektuotojams, statybininkams ir visiems kitiems žmonėms, prisidėjusiems prie verslo centro projekto, „Realco“ vadovas pridūrė tikintis, kad tikroji sėkmė matuojama ne statybų greičiu ir efektyvumu, o tuo, kaip projektai integruojami į visuomenę, kaip stiprina Lietuvos verslą ir žmonių gerovę.

**Apie verslo centrą „Hero“**

„Hero“ yra pirmasis verslo centras Lietuvoje, siekiantis gauti du tarptautinius tvarumo ir sveikųjų pastatų sertifikatus „WELL Gold“ bei „Breeam Excellent“, pagal kurių parametrus „Hero“ integruotos patikrintos, aukštą kokybę garantuojančios techninės bei inžinerinės sistemos.

Įvairūs sveikatingumo sprendimai integruoti ir į pačią verslo centro infrastruktūrą. Pavyzdžiui, jame įrengtos specialios „Wellness Walk“ laiptinės, skatinsiančios darbuotojus rinktis laiptus vietoje lifto. Ant ketvirtojo aukšto stogo aplink visą pastato perimetrą taip pat įrengtas 300 m ilgio bėgimo takas. Pirmajame aukšte darbuotojus pasitiks geriamo vandens stotelės bei kasdieniai šviežių vaisių ir daržovių rinkiniai.

Verslo centre jau veikia vienas didžiausių logistikos nekilnojamojo turto vystytojų Baltijos šalyse „Sirin Development“, technologijų įmonė „Wire Salad“, restoranas „Mylios” ir ankstyvojo ugdymo mokykla „Eureka“. Artimiausiu metu naują savo veiklos etapą „Hero“ centre pradės ir tarptautinė nekilnojamojo turto konsultacijų bendrovė „Colliers“, viena iš integruotų teisės paslaugų lyderių Lietuvoje, Latvijoje ir Estijoje, „COBALT“ bei kitos įvairias paslaugas teikiančios įmonės.

*„Realco“ – viena didžiausių nekilnojamojo turto plėtros bendrovių Lietuvoje. Daugiau nei 19 metų rinkoje veikianti įmonė plėtoja gyvenamosios, visuomeninės ir komercinės paskirties projektus, kurie išsiskiria aukšta kokybe, inovatyviais sprendimais ir dėmesiu klientų poreikiams tiek Lietuvoje, tiek už jos ribų.*

**Daugiau informacijos:**

Kristina Grubliauskaitė-Svitojė

„Realco“ atstovė komunikacijai

+370 640 24057

[kristina.svitoje@realco.lt](mailto:kristina.svitoje@realco.lt)